Amerikaanse speaker se man in huis aangevalNancy en Paul Pelosi (Foto: Angela Weiss, AFP) ŉ Inbreker het die man van Nancy Pelosi (82), speaker van die Amerikaanse huis van verteenwoordigers, met ŉ hamer aangeval nadat hy Vrydag by hul huis in Kalifornië ingebreek het. Die inbreker was glo op soek na Nancy. Paul Pelosi (82) is “by die huis aangeval deur ŉ aanvaller wat met geweld opgetree het en sy lewe bedreig het terwyl hy geëis het om die speaker te sien,” het Drew Hammill, Pelosi se woordvoerder, gesê. Paul was alleen tuis terwyl Nancy in Washington gewerk het. Paul is na ŉ hospitaal in San Francisco gejaag waar hy ŉ operasie vir ŉ skedelfraktuur ondergaan het. Hy het ook ernstige beserings aan sy regterarm en hande opgedoen. Hy sterk tans in die hospitaal aan. Polisie in San Francisco het gesê beamptes het die aanvaller net voor 02:30 by die egpaar se huis betrap waar hy en Paul oor ŉ hamer gestoei het. Paul was die dag alleen tuis (Foto: Tayfun Coskun, AFP) “Die verdagte het die hamer van mnr. Pelosi af weggetrek en hom gewelddadig daarmee aangerand,” het Bill Scott, polisiehoof van San Francisco, aan verslaggewers gesê. Volgens Scott is Paul minstens een keer met die hamer getref. Die polisie het die aanvaller as die 42-jarige David Depape geïdentifiseer. Scott het tydens mediakonferensie gesê Depape is ook in die hospitaal opgeneem. Hy kon nog nie die beweerde motivering vir die misdaad in die openbaar bekend maak nie. “Dit was nie ŉ toevallige daad nie,” het Scott gesê. “Dit was opsetlik, en dit is verkeerd.” “Almal behoort gewalg te wees oor wat vanoggend gebeur het.” ‘Veroordeel alle geweld’ Die inbreker het volgens Amerikaanse mediabronne aan Paul gesê hy gaan hom vasbind en wag vir die speaker om by die huis te kom. Paul het daarin geslaag om die polisie te skakel terwyl die man se aandag afgelei is. Plaaslike media het vroeër berig die indringer het geskree “Waar is Nancy?” tydens die aanranding. Scott het gesê Depape sal van poging tot manslag, aanranding met ŉ dodelike wapen, huisbraak en ander misdrywe aangekla word. Nancy en die egpaar se vyf kinders sou na San Francisco terugkeer om by Paul te wees. Pres. Joe Biden het Vrydagaand ŉ veldtogsaamtrek in Philadelphia toegespreek en die aanval “veragtelik” genoem en gesê dat politieke geweld “geen plek” in die Verenigde State het nie. “Genoeg is genoeg is genoeg,” het hy bygevoeg. Biden (82) het Nancy vroeër die dag gebel om sy steun te bied en gesê hy bid vir haar man, het die Withuis gesê.